b"\n_START_ARTICLE_\nFalster\n_START_SECTION_\nHistorie\n_START_PARAGRAPH_\nNavnet Falster menes at stamme fra oldtiden. Falster er formodentlig en afledning af enten faldan eller felhan (f\xc3\xa6llesgermansk) og betyder derfor enten 'Den foldede \xc3\xb8' eller 'Den skjulte \xc3\xb8'._NEWLINE_Fra middelalderen frem til 1766 var st\xc3\xb8rstedelen af Falster i kronens eje. I Valdemars Jordebog listes alle sognene og de fleste byer p\xc3\xa5 \xc3\xb8en. Falsters to hovedbyer, Nyk\xc3\xb8bing og Stubbek\xc3\xb8bing, blev begge grundlagt i slutningen af 1100-tallet. I middelalderen blev \xc3\xb8en m\xc3\xa6rket af krige med venderne i 1158 og med L\xc3\xbcbeck i 1253. En opt\xc3\xa6lling i 1509 opregner kun 90 af de 110 landsbyer, som tidligere var kendt. Derudover medtager den ogs\xc3\xa5 29 nye bebyggelser, hovedsageligt langs kysterne._NEWLINE_I 1500-tallet var en del g\xc3\xa5rde ejet af adelen, men fra 1560 til 1630 blev de langsomt givet tilbage til kronen, der endnu engang kom til at eje hele \xc3\xb8en. Falster kunne derfor gives som medgift til Frederik 3.s dronning Sophie Amalie, men som f\xc3\xb8lge af de h\xc3\xb8je skatter der fulgte blev mange g\xc3\xa5rde efterf\xc3\xb8lgende forladt._NEWLINE_Falster blev forvaltet som kronens eje fra 1718 indtil 1766, da den blev solgt p\xc3\xa5 auktion og delt op i ti store g\xc3\xa5rde, af hvilke fem fik nye store markomr\xc3\xa5der. Men da markerne blev drevet via livegenskab af lokale b\xc3\xb8nder ledte dette til mange tvister._NEWLINE_Falster oplevede en betydelig \xc3\xb8konomisk ekspansion efter 1880 med oprettelsen af andelsmejerier og slagterier og landbruget koncentreret om husdyrproduktion og foderafgr\xc3\xb8der. Der skete ogs\xc3\xa5 en stigning i dyrkningen af sukkerroer, som blev forarbejdet p\xc3\xa5 sukkerfabrikken i Nyk\xc3\xb8bing. Mange s\xc3\xa6sonarbejdere, is\xc3\xa6r kvinder, fra Sverige og Polen kom til Falster for at hj\xc3\xa6lpe med at h\xc3\xb8ste sukkerroer, og nogle af dem bosatte sig der._NEWLINE_Med den nye jernbane fra Orehoved til Nyk\xc3\xb8bing i 1872 og jernbanef\xc3\xa6rgerne til Masned\xc3\xb8 (1884), og Warnem\xc3\xbcnde (1903) blev Falster efterh\xc3\xa5nden trafikknudepunkt. Dens position blev forst\xc3\xa6rket af opf\xc3\xb8relsen af Storstr\xc3\xb8msbroen (1937) og Far\xc3\xb8broerne (1985)._NEWLINE_Siden 1975 har Falster v\xc3\xa6ret pr\xc3\xa6get af h\xc3\xb8j arbejdsl\xc3\xb8shed som f\xc3\xb8lge af h\xc3\xa5rdere tider for b\xc3\xa5de landbrug og industri.\n_START_SECTION_\nGeografi\n_START_PARAGRAPH_\nFalsters sydligste punkt, Gedser Odde, er Danmarks sydligste punkt. Falsters \xc3\xb8stligste punkt i Corselitze Storskov hedder Hestehoved. Dette er ogs\xc3\xa5 et af de st\xc3\xb8rste skovomr\xc3\xa5der p\xc3\xa5 \xc3\xb8en. Det nordligste punkt ligger ved Orehoved. Det h\xc3\xb8jeste jordpunkt er Bavneh\xc3\xb8j n\xc3\xa6r N\xc3\xb8rre Vedby (44 moh.). De \xc3\xb8verste 4,5 meter er imidlertid en gravh\xc3\xb8j. Falsters \xe2\x80\x93 og faktisk hele Lolland-Falsters \xe2\x80\x93 h\xc3\xb8jeste naturlige punkt var tidligere Ulbjerg (43 moh.), der l\xc3\xa5 nogle hundrede meter \xc3\xb8st for Bavneh\xc3\xb8j. Ulbjerg er nu bortgravet, og Bavneh\xc3\xb8j udg\xc3\xb8r nu det entydigt h\xc3\xb8jeste punkt._NEWLINE_\xc3\x98en er omgivet af Guldborgsund mod vest, Storstr\xc3\xb8mmen mod nord og \xc3\x98sters\xc3\xb8en mod \xc3\xb8st._NEWLINE_Tingsted \xc3\x85 l\xc3\xb8ber fra midten af \xc3\xb8en omkring Virket mod syd\xc3\xb8st til Nyk\xc3\xb8bing Falster med udl\xc3\xb8b i Guldborgsund. S\xc3\xb8rup \xc3\x85 l\xc3\xb8ber fra \xc3\xb8st for Eskilstrup mod \xc3\xb8st med udl\xc3\xb8b i samme sund._NEWLINE_Store dele af \xc3\xb8en bruges til landbrug, og i en rapport fra Aarhus Universitet fra starten af 2015 blev Lolland-Falster n\xc3\xa6vnt som det sted i Danmark, hvor der blev brugt flest spr\xc3\xb8jtemidler.\n_START_SECTION_\nTransport og infrastruktur\n_START_PARAGRAPH_\nMotorvejen E47 forbinder Lolland og Falster via Guldborgsundtunnelen, og Far\xc3\xb8broerne giver adgang til Sj\xc3\xa6lland. E55 g\xc3\xa5r fra afk\xc3\xb8rsel 44 mod syd igennem Nyk\xc3\xb8bing og videre til Gedser, hvor f\xc3\xa6rgeruten Gedser-Rostock giver forbindelse til Tyskland. Sekund\xc3\xa6rrute 153 g\xc3\xa5r fra Lolland igennem Guldborg og videre til Orehoved via Storstr\xc3\xb8msbroen over Masned\xc3\xb8 og til Vordingborg. Falster er forbundet med Lolland tre steder; Guldborgbroen, Guldborgsundtunnellen og Frederik d. 9's Bro ved Nyk\xc3\xb8bing Falster._NEWLINE_I et regionalt udviklingsperspektiv har det haft betydning, at det var linjef\xc3\xb8ringen over Far\xc3\xb8, der blev valgt, og ikke Oren\xc3\xa6slinjen eller Masned\xc3\xb8linjen. Derved blev Falster knyttet t\xc3\xa6ttere sammen ikke blot med Sj\xc3\xa6lland, men ogs\xc3\xa5 med M\xc3\xb8n og Bog\xc3\xb8._NEWLINE_\xc3\x98ens jernbane bliver drevet af DSB og der er regelm\xc3\xa6ssig forbindelse til K\xc3\xb8benhavn via Ringsted over Storstr\xc3\xb8msbroen. Internationale tog fra K\xc3\xb8benhavn til Hamborg (via jernbanef\xc3\xa6rgen mellem R\xc3\xb8dby og Puttgarden) standser p\xc3\xa5 Nyk\xc3\xb8bing F Station, hvorfra der ogs\xc3\xa5 er forbindelse til Nakskov med Lollandsbanen. Tidligere har der eksisteret flere mindre jernbaner som Gedserbanen og Stubbek\xc3\xb8bing-Nyk\xc3\xb8bing-Nysted Banen, der begge gik til Nyk\xc3\xb8bing Falster._NEWLINE_Der er busforbindelser fra Nyk\xc3\xb8bing til andre byer og landsbyer p\xc3\xa5 b\xc3\xa5de Falster, Lolland, M\xc3\xb8n og Sj\xc3\xa6lland._NEWLINE_I 2017 \xc3\xa5bnede Storstr\xc3\xb8m F\xc3\xa6ngsel som landets nyeste f\xc3\xa6ngsel med plads til omkring 250 indsatte.\n_START_SECTION_\nKultur\n_START_PARAGRAPH_\nFalster har mange lystb\xc3\xa5dehavne, sandstrande og cykelruter, der tiltr\xc3\xa6kker turister fra is\xc3\xa6r Tyskland. En af de mest popul\xc3\xa6re destinationer er Marielyst p\xc3\xa5 \xc3\xb8stkysten, der har et stort sommerhusomr\xc3\xa5de og lange sandstrande._NEWLINE_Nyk\xc3\xb8bing Falster har en del attraktioner, hvoraf den mest popul\xc3\xa6re ubetinget er Middelaldercentret, der egentlig ligger p\xc3\xa5 Lollandsiden af Guldborgsund i Sundby. Museet er opbygget som en middelalderby med rekonstruerede huse og viser et udsnit af en typisk dansk k\xc3\xb8bstad omkring \xc3\xa5r 1400. Det blev grundlagt i anledning af Nyk\xc3\xb8bing Falsters 700 \xc3\xa5rs jubil\xc3\xa6um i 1989. Inde i selve Nyk\xc3\xb8bing er den gamle del af byen med g\xc3\xa5gaden, Klosterkirken, der blev grundlagt i 1419 og bymuseet Falsters Minder en del af attraktionerne. Derudover findes der flere mindre museer i byen._NEWLINE_Spredt udover \xc3\xb8en ligger ogs\xc3\xa5 mindre museer som Danmarks Traktormuseum i Eskilstrup, Det Sorte Geomuseum i Gedser, bymuseet og Stubbek\xc3\xb8bing Motorcykel- og Radiomuseum i Stubbek\xc3\xb8bing. Der findes ogs\xc3\xa5 to dyreparker p\xc3\xa5 \xc3\xb8en; Guldborgsund Zoo i Nyk\xc3\xb8bing og Krokodille Zoo i Eskilstrup."